মোহনদাস কর্মচন্দ গাঁধীকে হত্যার ঘটনায় তিনি রাষ্ট্রীয় স্বয়ংসেবক সঙ্ঘকে (আরএসএস) দায়ী করেননি বলে আজ সুপ্রিম কোর্টে দাবি করলেন কংগ্রেসের সহ-সভাপতি রাহুল গাঁধী। শীর্ষ আদালতে রাহুল জানিয়েছেন, তিনি কোনও প্রতিষ্ঠানকে সামগ্রিকভাবে দোষারোপ করেননি। তিনি বলেছিলেন, গাঁধী হত্যায় জড়িতেরা আরএসএসের সঙ্গে যুক্ত ছিলেন। 
এই বক্তব্য শোনার পর সুপ্রিম কোর্টের ডিভিশন বেঞ্চ আজ ইঙ্গিত দিয়েছে, এই মানহানির মামলা থেকে আগামী ১ সেপ্টেম্বর কংগ্রেসের সহ-সভাপতিকে অব্যাহতি দেওয়া হতে পারে।
সংবাদে প্রকাশ, ২০১৪ সালে লোকসভা নির্বাচনের প্রচারে রাহুল আরএসএস’কে ‘গাঁধীর হত্যাকারী’ আখ্যা দিয়েছিলেন। সেই মন্তব্যের প্রেক্ষিতে মহারাষ্ট্রের ঠাণে জেলার ভিওয়ান্ডির আদালতে মামলা দায়ের করেন ওই এলাকার আরএসএসের সম্পাদক রাজেশ কুন্তে। ওই মামলা খারিজের আর্জি জানিয়ে সুপ্রিম কোর্টে যান রাহুল। শীর্ষ আদালত জানতে চায়, নির্বাচনী সভায় ঠিক কী বলেছিলেন কংগ্রেসের সহ-সভাপতি।
আজ বিচারপতি দীপক মিশ্র এবং বিচারপতি আর এফ নরিম্যানের বেঞ্চে কংগ্রেসের সহ-সভাপতির আইনজীবী কপিল সিব্বল বম্বে হাইকোর্টে রাহুলের হলফনামার প্রসঙ্গ উল্লেখ করেন। সিব্বল বলেন, ‘‘রাহুল কখনওই বলেনননি, আরএসএস গাঁধীর হত্যাকারী। তবে আরএসএসের সঙ্গে যুক্ত কিছু লোক গাঁধীকে হত্যা করেছিল। আরএসএসকে লোগো নে গাঁধীকো মারা।’’
বিচারপতিদের মন্তব্য, ‘‘আমরা বুঝতে পারছি, অভিযুক্ত (রাহুল) গাঁধী-হত্যায় প্রতিষ্ঠান হিসাবে আরএসএস’কে দায়ী করেননি। বলেছিলেন, ওই প্রতিষ্ঠানের সঙ্গে যুক্ত কয়েকজন ওই হত্যাকাণ্ডের জন্য দায়ী।’’ প্রসঙ্গত, গাঁধী হত্যায় আরএসএস’কে অভিযুক্ত করায় এর আগে রাহুলের সমালোচনা করেছিল সুপ্রিম কোর্ট। শীর্ষ আদালত প্রশ্ন তুলেছিল, কংগ্রেসের সহ-সভাপতি কীভাবে ‘ভুল ঐতিহাসিক তথ্য’ দিয়েছিলেন। আজ অনেকেই বলতে শুরু করেন, আইনি জটিলতা এড়ানোর জন্য ‘অবস্থান বদলে’ ফেলেছেন রাহুল। কংগ্রেসের অবশ্য দাবি, ঐতিহাসিক তথ্য তো রাহুল উদ্ভাবন করেননি। তিনি আগেও যা বলেছিলেন, এখনও তা-ই বলেছেন।